Diari Oficial de la Generalitat Valenciana


Sumari del DOGV 2915, del 24-01-1997 (1997/841297)

ACORD de 27 de novembre de 1996, de la Comissió Territorial d'Urbanisme de València relatiu a la modificació número 4 del Pla General d'Ordenació Urbana de Catarroja.
----------------------------------------------------------------------------------------------------------------------------------------------------------------------

### Dades del document

Número de DOGV
:   2915

Data del DOGV
:   24-01-1997

Secció del DOGV
:   ALTRES DISPOSICIONS

Número del document
:   1997/841297


Data del document
:   27-11-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 27 de novembre de 1996, de la Comissió Territorial d'Urbanisme de València relatiu a la modificació número 4 del Pla General d'Ordenació Urbana de Catarroja.  
La Comissió Territorial d'Urbanisme de València, en la sessió de 27 de novembre de 1996, va adoptar el següent acord:  
Vist l'expedient enviat per l'Ajuntament de Catarroja relatiu a la modificació número 4 del Pla General d'Ordenació Urbana i d'acord amb els següents:  
Antecedents de fet  
Primer  
L'Ajuntament va acordar sotmetre a exposició pública l'expedient en data 20 de juny de 1996, i després del pertinent període d'exposició, sense que s'hi presentaren al·legacions, es va aprovar provisionalment el 19 de setembre de 1996.  
Segon  
Han estat enviats tres exemplars del projecte degudament diligenciats, que consten de text escrit on s'expliquen i justifiquen les modificacions proposades, plans d'informació i plans d'ordenació, d'acord amb el que preveu l'article 27 de la Llei Reguladora de l'Activitat Urbanística (a partir d'ara, LRAU).  
Tercer  
Catarroja compta amb Pla General d'Ordenació aprovat definitivament per la Comissió Territorial d'Urbanisme de València en la sessió de 29 de març de 1988.  
Quart  
L'objecte de l'expedient és la modificació puntual número 4 del Pla General, i conté tres apartats que s'analitzen a continuació:  
1. Ajustament de l'ordenació de la parcel·la d'equipament al carrer Ronda Est.  
Afecta a una parcel·la de 625,16 metres quadrats qualificada pel Pla com a equipament assistencial, i se li atribueix una altura de dues plantes (planta baixa i pis).  
La modificació planteja canviar l'ús d'aquest equipament, passant de l'ús assistencial al de servei públic i incrementar el nombre de plantes permeses en aquesta parcel·la, passant de dues a tres altures.  
L'Ajuntament justifica la necessitat d'aquesta modificació en què, amb l'oferiment municipal previ, la Direcció General de Justícia va sol·licitar la col·laboració d'aquesta corporació per tal de realitzar la cessió gratuïta de l'immoble per a la futura ubicació dels jutjats, i va plantejar com a necessaris 1.750 metres quadrats de superfície per a aquest fi. Aquestes necessitats superficials justifiquen l'increment del nombre de plantes en la parcel·la.  
Segons es desprén de la documentació aportada, el Ple de l'Ajuntament, en la sessió de 2 de maig de 1996, va acordar la cessió de la mencionada parcel·la per a la ubicació dels jutjats.  
2. Canvi de qualificació de parcel·la en sòl urbà.  
Afecta una parcel·la de 264 metres quadrats de superfície, situada al carrer de Joaquín Olmos, cantó Pintor Sorolla, qualificada pel Pla General com equipament per a servei públic.  
A través de la modificació s'elimina el caràcter d'equipament d'aquesta parcel·la, i es passa a qualificar-la com d'ús residencial, dins de la zona residencial de l'eixample del Mercat, que és on està ubicada.  
L'Ajuntament justifica la no necessitat de mantenir aquest equipament, per haver-se traslladat les dependències de la Guardia Civil que es trobaven en aquest immoble, a un altre local de la plaça de la Llotgeta, número 1, d'aquest municipi.  
Es justifica el manteniment de la proporció de les dotacions públiques previstes en el Pla, considerant l'increment d'aprofitament privat que suposa aquesta modificació i el que especifica al respecte l'article 55.3 de la LRAU, des de l'augment per a dotacions que es produeix a través de l'apartat número 1 d'aquesta modificació.  
3. Regulació normativa del règim d'edificació del sòl qualificat com a equipament.  
Afecta els articles 74.8.9.0 a 26.3.7.8 de les Normes Urbanístiques, relatius a equipaments.  
Els articles 46.3.7.1 i 2 regulen respectivament, les condicions de l'edificació dels equipaments docents i esportius de caràcter públic. Els articles 86.4.5.3 i 4 difereixen l'ordenació de l'edificació dels equipaments comercial i social, a les condicions de la zona en què es troben ubicats.  
La modificació planteja anul·lar els articles 35.1.3.1, 3 i 4, i regular de forma general l'edificació dels sòls qualificats com a equipaments, i vincular-la a les condicions que les normes estableixen per a les zones on es troben. Quan aquestes condicions no siguen adequades, a causa de les exigències funcionals de l'equipament o altres, es permet la redacció d'estudis de detall.  
Es justifica aquesta modificació en què les normes no regulen la totalitat dels equipaments que preveu el mateix Pla General i, per altra part, la regulació que es fa no s'adapta a les condicions dispars que requereixen aquest tipus d'edificis.  
La nova redacció de l'article seria la següent:  
Article 50.5.3.2. Equipaments:  
1. El sistema d'equipaments comprén el sòl que es destina a usos col·lectius, tinguen aquests caràcter públic o privat.  
2. L'edificació d'aquestes àrees es condiciona en tot cas a les exigències funcionals dels diferents equipaments, al respecte dels valors ambientals i paisatgístics, no perjudicar els usos limítrofs, i a la integració tipològica de les característiques de l'àrea en què s'ubiquen.  
Es regiran per les condicions d'edificació fixades per aquestes normes per a la zona o zones pròximes. Quan les condicions esmentades no siguen adequades per al desenvolupament de l'edificació, a causa de les seues exigències funcionals o per altres raons, es podrà realitzar un estudi de detall que, respectant els criteris exposats al principi d'aquest apartat, propose l'ordenació adequada als fins que es persegueixen.  
Cinqué  
La Comissió Informativa de la Comissió Territorial d'Urbanisme de València, en la sessió de 21 de novembre de 1996, va emetre informe relatiu al projecte que ens ocupa, i compleix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La tramitació és correcta, d'acord amb el que estableix l'article 55.1, per remissió a l'article 38, de la Llei 6/1994 de 15 de novembre, de la Generalitat Valenciana, Reguladora de l'Activitat Urbanística. Per altra part, la documentació està completa, d'acord amb el que disposa l'article 27 de la LRAU.  
Segon  
El contingut de les modificacions proposades s'ajusta a les determinacions de la LRAU, per això pertoca la seua aprovació definitiva.  
Tercer  
La Comissió Territorial d'Urbanisme és l'òrgan competent per a emetre el dictamen resolutori sobre l'aprovació definitiva dels plans generals, i de les seues modificacions, de municipis de menys de 50.000 habitants, d'acord amb el que disposa l'article 38.3 de la Llei Reguladora de l'Activitat Urbanística, amb relació a l'article 10.A per remissió de l'article 9.1 ambdós del Decret 77/1996, de 16 d'abril, del Govern Valencià, pel qual s'aprova el Reglament dels òrgans urbanístics de la Generalitat Valenciana.  
A la vista del que antecedeix, la Comissió Territorial d'Urbanisme de València, en la sessió de 27 de novembre de 1996, acorda:  
Aprovar definitivament la modificació número 4 del Pla General d'Ordenació Urbana de Catarroja.  
L'Ajuntament de Catarroja ha de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data en què es publique.  
Tot això, sense perjudici que s'hi puga interposar qualsevol altre recurs que es considere pertinent.  
València, 27 de novembre de 1996  
El secretari de la Comissió Territorial d'Urbanisme  
José Manuel Palau Navarro